b'\n_START_ARTICLE_\n10. gorska divizija (lahka pehota)\n_START_SECTION_\nDruga svetovna vojna\n_START_PARAGRAPH_\nDivizija je bila ustanovljena 15. julija 1943 kot 10. lahka divizija (alpska) in bila ena od zadnjih divizij Kopenske vojske ZDA, ki so vstopile v boje druge svetovne vojne (januarja 1945)._NEWLINE_Izvor same divizije pa sega dve leti nazaj. Ob prikazu mo\xc4\x8di finskih smu\xc4\x8darskih enot med zimsko vojno je Kopenska vojska ZDA na pobudo Nacionalne smu\xc4\x8darske patrulje za\xc4\x8dela z ustanovitvijo enot, ki bi bile specializirane za gorsko in zimsko bojevanje. 8. decembra 1941 je bil tako ustanovljen 87. gorski pehotni polk (Fort Lewis, Washington) iz vojakov, ki so imeli smu\xc4\x8darsko in/ali alpinisti\xc4\x8dno znanje. V dveh letih so nato ustanovili nove polke, pri \xc4\x8demer so dobili osebje z rekrutacijo smu\xc4\x8darjev in razli\xc4\x8dnih \xc5\xa1portnikov zimskih \xc5\xa1portov. Kot samostojna formacija se je polk udele\xc5\xbeil izkrcanja na japonsko zaseden otok Kiska med 15. in 17. avgustom 1943._NEWLINE_Kmalu se je pokazala potreba po ve\xc4\x8dji, samostojni formaciji in tako so 15. julija 1943 v Camp Halu (Kolorado) ustanovili 10. lahka divizija (alpska); ki pa je bila 6. novembra 1944 preimenovana v 10. gorsko divizijo._NEWLINE_Prve boje je do\xc5\xbeivela v Italiji, kamor je prispela konec decembra 1944. Po za\xc4\x8detnem urjenju je prvi boj do\xc5\xbeivela 8. januarja 1945 pri Cutigliano in Orsigni. Po mesecu obrambnega bojevanja je 19. februarja 1945 za\xc4\x8dela nov napad na sektorju Silla-Monte Belvedere, katerega vrh so zavzeli po ve\xc4\x8d dneh te\xc5\xbekega bojevanja. Marca je divizija prodrla severno od Canolle, zavzela ve\xc4\x8d vrhov in pri\xc5\xa1la v bli\xc5\xbeino Bologne. Po treh tednih obrambnega bojevanja je 20. aprila zavzela Mongiorgio in tako vstopila v dolino reke Pad; zavzela je \xc5\xa1e klju\xc4\x8dni to\xc4\x8dki Pradalbino and Bomporto. 14. april 1945 je bil najbolj tragi\xc4\x8den dan v zgodovini divizije, saj je tega dne izgubila 553 mo\xc5\xbe (ubitih, ranjenih in pogre\xc5\xa1anih). 176 vojakov 10. izvidni\xc5\xa1kega bataljona so takrat izvedli tudi zadnji konjeni\xc5\xa1ki napad v zgodovini KOV ZDA, ki pa se je kon\xc4\x8dal tragi\xc4\x8dno, saj je napad naletel na utrjeno nem\xc5\xa1ko strojni\xc4\x8dno gnezdo. Samo reko Pad je divizija prekora\xc4\x8dila 23. aprila, zavzela Verono 25. aprila; zadr\xc5\xbeale so jih fortifikacije pri Torbole in Nagi. Po amfibijskem pre\xc4\x8dkanju Gardskega jezera je 30. aprila zavzela Gargnano in Porto di Tremosine. Po nem\xc5\xa1ki kapitulaciji v Italiji 2. maja 1945 je divizija razoro\xc5\xbeevala nem\xc5\xa1ke enote in stra\xc5\xbeila vojne ujetnike. V 114 dnevih bojev je divizija uni\xc4\x8dil pet nem\xc5\xa1kih elitnih divizij, pri \xc4\x8demer je padlo 992 in bilo ranjenih 4.154 vojakov._NEWLINE_20. maja je bila divizija preme\xc5\xa1\xc4\x8dena v okolico Vidma, pri \xc4\x8demer so razporedili enote ob Morganovi liniji vse do meje z Avstrijo. Tako so pripadniki divizije zasedli tudi kraje, ki danes spadajo pod Slovenijo in sicer: Robi\xc4\x8d, Kobarid, \xc5\xbdaga, Bovec, Log pod Mangartom. Pod Mangartom  so 30. maja 1945 organizirali tudi prvo divizijsko povojno tekmo v smu\xc4\x8danju_NEWLINE_, na kateri je zmagal narednik Walter Prager. 14. julija je dobila ukaz o premestitvi v domovino; zamenjala jo je 34. pehotna divizija._NEWLINE_Divizija je bila razpu\xc5\xa1\xc4\x8dena 30. novembra 1945.\n_START_SECTION_\nHladna vojna\n_START_PARAGRAPH_\nPonovno je bila aktivirana 1. julija 1948 kot 10. pehotna divizija (izgubila je naziv gorska). Njen glavni namen je bilo urjenje zamenjav za druge enote Kopenske vojske ZDA. Tako je med 1948 in 1953 izurila 123.000 vojakov. Januarja 1954 so jo reorganizirali kot aktivno bojno divizijo za potrebe slu\xc5\xbeenja v Evropi. 10. trena\xc5\xbena divizija je izgubila vso opremo in osebje; naziv 10. pehotna divizija je bil 15. junija 1954 predan reorganizirani 37. pehotni diviziji. Nova divizija je bila nato preme\xc5\xa1\xc4\x8dena v Nem\xc4\x8dijo, kjer je nadomestila 1. pehotno divizijo. Name\xc5\xa1\xc4\x8dena je bila na podro\xc4\x8dju Frankfurt na Majni-N\xc3\xbcrnberg. 1958 jo je zamenjala 3. pehotna divizija; nakar je bila 14. junija 1958 spet razpu\xc5\xa1\xc4\x8dena. _NEWLINE_Ponovno so jo reaktivirali 13. februarja 1985 v Fort Drumu (New York) kot 10. gorska divizija (lahka pehota), pri \xc4\x8demer so ji dodali 27. pehotno brigado kot tretjo brigado; bila je prva divizija Kopenske vojske ZDA, ki je bila ustanovljena po 1975 in prva po drugi svetovni vojni, ki je bila name\xc5\xa1\xc4\x8dena na severu ZDA. Njena naloga je posredovanje na kriznih \xc5\xbeari\xc5\xa1\xc4\x8dih po svetu, pri \xc4\x8demer je oboro\xc5\xbeitev in oprema prilagojena strate\xc5\xa1kemu in takti\xc4\x8dnemu zra\xc4\x8dnemu transportu.\n_START_SECTION_\nKonec 20. stoletja\n_START_PARAGRAPH_\nDel divizije je sodeloval v operaciji Pu\xc5\xa1\xc4\x8davski \xc5\xa1\xc4\x8dit in Pu\xc5\xa1\xc4\x8davski vihar med zalivsko vojno._NEWLINE_Med avgustom in novembrom 1992 je pomagala pri sanaciji \xc5\xa1kode hurikana Andrew._NEWLINE_Leta 1993 je bila divizija preme\xc5\xa1\xc4\x8dena v Somalijo med operacijo Obnovitev upanja. Med bitko v Mogadi\xc5\xa1u je bila divizija del re\xc5\xa1evalne odprave, ki je re\xc5\xa1ila obkoljene ameri\xc5\xa1ke vojake. Tam je sodelovala tudi v operaciji Nadaljevanju upanja._NEWLINE_Med 1994 in 1995 je bila name\xc5\xa1\xc4\x8dena na Haitiju v sklopu operacije Podpiranje demokracije, nato pa 1997 v Bosni (operacija Skupna stra\xc5\xbea). V 90. letih 20. stoletja je bila prav ta divizija najbolj uporabljena, saj je opravljala dol\xc5\xbenosti na vseh kriznih \xc5\xbeari\xc5\xa1\xc4\x8dih po celotnem svetu.\n_START_SECTION_\nVojna proti terorizmu\n_START_PARAGRAPH_\nV sklopu vojne proti terorizmu je sodelovala v operaciji Kon\xc4\x8dna svoboda (Afganistan) in operaciji Ira\xc5\xa1ka svoboda (Irak)._NEWLINE_Decembra 2001 je bila divizija preme\xc5\xa1\xc4\x8dena v Afganistan, kjer je prevzela poveljstvo nad zaporom Sherberghan z 3.500 priporniki. Sodelovala je v dveh operacijah Anakonda in Gorski lev; v bojih so ubili in zajeli ve\xc4\x8d sto teroristov Al Kajde, uni\xc4\x8dili opori\xc5\xa1\xc4\x8de v dolini Shah-I-Khat in uni\xc4\x8dili 2,25 milijonov kg streliva._NEWLINE_Maja 2003 so se deli divizije vrnili v Afganistan kot podporna sila za operacijo Kon\xc4\x8dno svobodo. Divizija je postala del JTF 180. 1. brigada je izvajala bojne operacije, medtem ko je 2. brigada izvajala urjenje Afganistanske nacionalne vojske._NEWLINE_Pripadniki 2. bataljona 14. pehotnega polka so sodelovali v ve\xc4\x8d bojih na severu Iraka, ko so varovali konvoje. Tudi pripadniki 2. bataljona 15. poljskega artilerijskega polka, 20. zra\xc4\x8dnopodpornega operacijskega eskadrona in 10. ciljnopridobitvenega odreda so se udele\xc5\xbeeli bojev v Iraku. Marca 2003 je bilo v Irak preme\xc5\xa1\xc4\x8denih \xc5\xa1e 10 divizijskih enot. Pripadniki 4. bataljona 31. pehotnega polka so bili aprila 2003 prestavljeni v D\xc5\xbeibuti._NEWLINE_13. septembra 2004 je bila divizija uradno reorganizirana v modularno sestavo s slovesnostjo na Sexton Fieldu; kot del te ceremonije je bilo deaktiviranih 7 in aktiviranih 13 enot. Deaktivirane enote so bile: DISCOM; 3. bataljon, 62. zra\xc4\x8dnoobrambni artilerijski polk; 110. voja\xc5\xa1koobve\xc5\xa1\xc4\x8devalni bataljon; 10. komunikacijski bataljon; 41. in\xc5\xbeenirski bataljon; 10. prednji podporni bataljon in 710. glavni podporni bataljon. Novoaktivirane enote so bile: 3. brigadna bojna ekipa; Podporna brigada 10. gorske divizije; UEx, bataljon posebnih enot; 1. eskadron, 71. konjeni\xc5\xa1ki polk; 10. brigadni podporni bataljon; 1. brigadni bataljon posebnih enot; 2. eskadron, 71. konjeni\xc5\xa1ki polk; 2. brigadni bataljon posebnih enot; 3. eskadron, 71. konjeni\xc5\xa1ki polk; 4. bataljon, 25. poljski artilerijski polk; 710. brigadni podporni bataljon; 3. brigadni bataljon posebnih enoty in bataljon posebnih enot podporne brigade._NEWLINE_19. januarja 2005 je bila aktivirana \xc5\xa1e 4. brigada.\n_START_SECTION_\nNosilci medalje \xc4\x8dasti\n_START_PARAGRAPH_\nPoddesetnik John D. Magrath, ki je za svoje zasluge v boju 14. aprila 1945 prejel medaljo \xc4\x8dasti, je divizijski edini prejemnik tega najvi\xc5\xa1jega ameri\xc5\xa1kega voja\xc5\xa1kega odlikovanja.'